Document ID: 32013R1417

UREDBA SVETA (EU) št. 1417/2013
z dne 17. decembra 2013
o določitvi obrazca za prepustnice, ki jih izdaja Evropska unija
SVET EVROPSKE UNIJE JE -
ob upoštevanju Protokola (št. 7) o privilegijih in imunitetah Evropske unije, ki je priložen Pogodbi o Evropski Uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo, ter zlasti prvega odstavka člena 6 Protokola,
ob upoštevanju naslednjega:
(1)
V prvem odstavku člena 6 Protokola (št. 7) o privilegijih in imunitetah Evropske unije (v nadaljnjem besedilu: Protokol) je določeno, da Svet določi obliko prepustnic, ki jih organi držav članic priznajo kot veljavne potne listine.
(2)
Treba je opozoriti, da se prvi odstavek člena 6 Protokola uporablja za člane institucij Unije in njene uslužbence, za katere veljajo bodisi Kadrovski predpisi za uradnike bodisi Pogoji za zaposlitev drugih uslužbencev Evropske unije (1).
(3)
V členu 23 Kadrovskih predpisov za uradnike ter v členih 11 in 81 Pogojev za zaposlitev drugih uslužbencev Evropske unije so določeni pogoji, pod katerimi se uslužbencem Unije izdajo prepustnice.
(4)
V interesu Unije in zaradi izpolnjevanja dolžnosti skrbnega ravnanja bi se lahko v izjemnih primerih in ob ustrezni obrazložitvi pravica do prepustnice razširila na posebne prosilce.
(5)
Prepustnica imetniku v nobenem primeru ne daje privilegijev in imunitet.
(6)
Organi držav članic morajo prepustnice priznati kot veljavne potne listine. Komisija bi morala izkoristiti možnost iz drugega odstavka člena 6 Protokola, da s tretjimi državami sklepa potrebne sporazume, na podlagi katerih so prepustnice priznane kot veljavne potne listine za prehod meje in na ozemlju tretjih držav.
(7)
Z razvojem dogodkov na ravni Unije, zlasti ustanovitvijo Evropske služba za zunanje delovanje (ESZD), se je še povečala potreba po usklajenem pristopu na mednarodni ravni in ravni Unije.
(8)
Obrazec za prepustnice bi bilo treba posodobiti in tako doseči višje varnostne standarde ter pomagati zagotoviti ustrezno raven zaščite pred prenarejanjem in ponarejanjem. V prepustnice bi bilo treba vgraditi skupne varnostne standarde in interoperabilne biometrične identifikatorje, s čimer bi se zagotovila zanesljiva povezava med zakonitim imetnikom in listino, kar bi pomembno prispevalo k zaščiti pred njeno zlorabo.
(9)
Obrazec za prepustnice bi moral zlasti izpolnjevati varnostne standarde in tehnične specifikacije, ki se uporabljajo za nacionalne potne listine, ki jih izdajo države članice v skladu z Uredbo Sveta (ES) št. 2252/2004 (2). S tem bi bila omogočena skladnost s specifikacijami Mednarodne organizacije civilnega letalstva (ICAO), zlasti specifikacijami iz dokumenta št. 9303 o strojno berljivih potnih listinah, ki bodo prispevale k zaščiti prepustnic pred zlorabo in njihovemu mednarodnemu priznanju kot veljavne potne listine. EU bi morala poleg tega v skladu z veljavnimi standardi in priporočenimi praksami ICAO sodelovati v imeniku javnih ključev ICAO, da bi olajšala preverjanje veljavnosti prepustnic po vsem svetu.
(10)
Da bi zagotovili, da bi enotni pogoji za prihodnje varnostne standarde in tehnične specifikacije za potne liste in potne listine, ki jih izdajo države članice, po potrebi v enaki meri veljali za prepustnice Unije, bi bilo treba na Komisijo prenesti izvedbena pooblastila. Na Komisijo bi bilo treba prenesti tudi izvedbena pooblastila za oblikovanje pravil, ki bi jih institucije, agencije ali drugi organi Unije, kakor tudi Evropska služba za zunanje delovanje (v nadaljnjem besedilu: institucije) uporabljali v primerih izgube, kraje, izdaje dvojnikov in vračila prepustnic. Vsa ta pooblastila bi se morala izvajati v skladu z Uredbo (EU) št. 182/2011 Evropskega parlamenta in Sveta (3).
(11)
Za sprejetje izvedbenih aktov, s katerimi se po potrebi zagotavlja skladnost s prihodnjimi minimalnimi varnostnimi standardi in tehničnimi specifikacijami za potne liste in potne listine, ki jih izdajo države članice, sprejetimi v skladu z Uredbo Sveta (ES) št. 2252/2004, in ki lahko ostanejo zaupni, da se prepreči nevarnost prenarejanja in ponarejanja, bi bilo treba uporabiti svetovalni postopek. Svetovalni postopek bi bilo treba uporabiti tudi za sprejetje izvedbenih aktov o obravnavanju primerov izgube, kraje, izdaje dvojnikov in vračila prepustnic s strani institucij. V okviru svetovalnega postopka bi moral Komisiji pomagati odbor, ustanovljen na podlagi člena 6 Uredbe Sveta (ES) št. 1683/95 (4).
(12)
Zagotoviti bi bilo treba, da se na elektronski medij prepustnic ne shranjujejo nobeni drugi podatki kot tisti, določeni v skladu s to uredbo in njenimi prilogami.
(13)
Vse institucije, ki so pristojne za obdelavo osebnih podatkov svojega osebja ali drugih agentov in delujejo vsak zase ali skupaj na podlagi sporazumov o ravni storitve, in Komisija, ki deluje kot osrednja točka za namene obdelave, bi morali zagotoviti skladnost z Uredbo (ES) št. 45/2001 Evropskega parlamenta in Sveta (5).
(14)
Da bi zagotovili, da osebni podatki niso na voljo več osebam, kot je potrebno, je nujno, da Komisija usklajuje izvajanje te uredbe in določi enotni subjekt, ki je pristojen za izdelavo in personalizacijo prepustnic. Komisija bi morala posebno pozornost nameniti zagotovitvi varnega dostopa do osebnih podatkov, vključenih v prepustnico, za namene izdelave in personalizacije s strani pooblaščenega enotnega subjekta, ki zagotavlja ustrezno raven varstva podatkov.
(15)
Osebni podatki bi se morali v registru ali s strani subjekta hraniti le toliko časa, kolikor je potrebno za dosego namenov, za katere so bili zbrani, in za zagotovitev, da lahko osebe, na katere se podatki nanašajo, z dostopom do svojih osebnih podatkov uveljavljajo svoje pravice. Podatki bi se morali po določenem obdobju po zaključku postopka samodejno izbrisati. To obdobje bi bilo treba upravičiti in utemeljiti.
(16)
Da bi preprečili ponarejanje in zlorabo prepustnic, bi moral biti enotni subjekt, ki ga Komisija določi za izdelavo in personalizacijo prepustnic, izbran v skladu z določbami, ki se uporabljajo za oddajo javnih naročil, zlasti določbami Uredbe (EU, Euratom) št. 966/2012 Evropskega parlamenta in Sveta (6), ter ob ustreznem upoštevanju občutljivosti dokumentov, ki se bodo izdelovali.
(17)
Ta uredba v skladu z načelom sorazmernosti ne presega tistega, kar je potrebno za doseganje zastavljenih ciljev v skladu z drugim pododstavkom člena 5(4) Pogodbe o Evropski uniji.
(18)
Ta uredba bi morala nadomestiti Uredbo Sveta (ESPJ, EGS, Euratom) št. 1826/69 (7). Po prehodnem obdobju bi bilo Uredbo (ESPJ, EGS, Euratom) št. 1826/69 zato treba razveljaviti s 25. novembrom 2015.
(19)
Nujno je določiti prehodno obdobje od začetka veljavnosti te uredbe do 24. novembra 2015, ko bo še vedno mogoče izdajati in uporabljati prepustnice v skladu z Uredbo Sveta (ESPJ, EGS, Euratom) št. 1826/69. Vendar bi bilo treba to prehodno možnost uporabljati tako, da se prepustnice od trenutka, ko se začnejo izdajati v skladu s to uredbo, ne izdajajo več v skladu z Uredbo Sveta (ESPJ, EGS, Euratom) št. 1826/69, takšne prepustnice, ki so še vedno v obtoku, pa se sistematično nadomestijo do 24. novembra 2015. S tem pristopom se bo v največji možni meri omejilo obdobje, v katerem sta sočasno v obtoku oba obrazca za prepustnice -
SPREJEL NASLEDNJO UREDBO:
Člen 1
Področje uporabe
1. Prepustnice se izključno v interesu Unije odobrijo članom institucij Unije iz odstavka 2 in njenim uslužbencem. Izdajajo se uslužbencem v skladu s pogoji iz člena 23 Kadrovskih predpisov za uradnike ter členov 11 in 81 Pogojev za zaposlitev drugih uslužbencev Evropske unije. Prepustnice se lahko izključno v interesu Unije v izjemnih primerih in ob ustrezni obrazložitvi izdajo posebnim prosilcem v skladu s Prilogo II.
2. Ta uredba se uporablja za institucije, agencije in druge organe Evropske unije ter za Evropsko službo za zunanje delovanje (v nadaljnjem besedilu: institucije).
Člen 2
Postopek
1. Za namene te uredbe lahko vsaka institucija sklepa sporazume z drugimi institucijami, da bi ustvarila sinergije in znižala stroške. Te institucije so pristojne za obdelavo osebnih podatkov osebja oziroma posebnih prosilcev iz člena 1(1). Ti podatki zajemajo biografske in biometrične podatke za nedvoumno identifikacijo prosilca za prepustnico, vključno s podobo obraza in dvema prstnima odtisoma kot biometričnimi značilnostmi.
2. Za namene te uredbe Komisija deluje kot osrednja točka za pošiljanje osebnih podatkov, ki jih obdelajo institucije, subjektu iz odstavka 3.
3. Komisija ob upoštevanju občutljivosti dokumentov, ki se bodo izdelovali, določi subjekt, pristojen za zasnovo, izdelavo in personalizacijo prepustnic. To stori v skladu z določbami, ki se uporabljajo za oddajo javnih naročil, zlasti določbami Uredbe (EU, Euratom) št. 966/2012. Vsak prenos osebnih podatkov med postopkom se izvede v skladu z Uredbo (ES) št. 45/2001.
4. Vse prepustnice ostanejo last Unije.
Člen 3
Jezikovna ureditev
Prepustnice se izdajo v vseh uradnih jezikih institucij Unije, kot je navedeno v Prilogi I. Predstavitev biografskih podatkov upošteva priporočila ICAO.
Člen 4
Veljavnost
1. Prepustnice se brez poseganja v člen 5(2) izdajo za največ šest let in najmanj 12 mesecev, pri čemer se upoštevajo pogoji vračila, določeni v izvedbenih aktih, sprejetih v skladu s členom 6(4). Obdobje veljavnosti se prilagodi trajanju mandata člana institucije, dolžini bivanja ali napotitve uradnika oziroma trajanju pogodbe začasnega ali pogodbenega uslužbenca.
2. Vse prepustnice, ki jim je potekla veljavnost ali nimajo več praznih strani za pritrditev vizumov, je treba vrniti organu izdaje v formalno razveljavitev ali podaljšanje. Prepustnica se vrne tudi, kadar njen imetnik zapusti funkcijo ali službo. Ta odstavek se uporablja tudi za posebne prosilce iz člena 1(1). V vsakem primeru, ko prvotni imetnik vrne svojo prepustnico, mora svojo prepustnico vrniti tudi vzdrževani družinski član.
Člen 5
Osebni podatki - pravice posameznikov
1. Osebe, ki jim je izdana prepustnica, imajo pravico, da v skladu z Uredbo (ES) št. 45/2001 preverijo osebne podatke, vključene v prepustnico, in po potrebi zahtevajo njihov popravek ali izbris.
2. Osebe, ki jim fizično ni mogoče vzeti prstnih odtisov, so oproščene obveznosti dajanja prstnih odtisov. Če odvzem prstnih odtisov prstov, ki so za to predvideni, začasno ni mogoč, je dovoljen odvzem prstnih odtisov drugih prstov. Če tudi odvzem prstnih odtisov nobenega drugega prsta začasno ni mogoč, se lahko izda začasna prepustnica z veljavnostjo 12 mesecev ali manj.
3. Prepustnice ne vključujejo nobenih drugih podatkov v strojno berljivi obliki razen podatkov v skladu s to uredbo.
4. Za namene te uredbe se biometrične značilnosti v prepustnicah uporabljajo samo za preverjanje:
-
verodostojnosti dokumenta in
-
istovetnosti imetnika s pomočjo neposredno dostopnih primerljivih značilnosti.
5. Osebni podatki so zavarovani, zlasti pred nepooblaščenim dostopom, njihova celovitost, verodostojnost in zaupnost pa je zagotovljena.
6. Komisija tretjim državam odobri dostop do prstnih odtisov na pomnilniškem mediju prepustnic samo pod pogoji iz člena 9 Uredbe (ES) št. 45/2001.
Člen 6
Tehnične specifikacije in varnostni standardi
1. Da bi zagotovili enakovredno raven varnosti, prepustnice izpolnjujejo minimalne varnostne standarde, določene v Uredbi (ES) št. 2252/2004, ter v Odločbi Komisije C(2005) 409 z dne 28. februarja 2005 o tehničnih zahtevah glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice, Odločbi Komisije C(2006) 2909 z dne 28. junija 2006 o tehničnih zahtevah glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice, Odločbi Komisije C(2008) 8657 z dne 22. decembra 2008 o določitvi politike za digitalna potrdila v skladu s tehničnimi zahtevami glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice, in posodobitvi normativnih referenčnih dokumentov, Odločbi Komisije C(2009) 7476 z dne 5. oktobra 2009 o spremembi Odločbe Komisije C(2008) 8657 konč. o določitvi politike za digitalna potrdila v skladu s tehničnimi zahtevami glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice, Sklepu Komisije C(2011) 5499 z dne 4. avgusta 2011 o spremembi Odločbe Komisije C(2006) 2909 konč. o tehničnih zahtevah glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice, in Izvedbenem sklepu Komisije C(2013) 6181 z dne 30. septembra 2013 o spremembi Odločbe Komisije C(2006) 2909 konč. o tehničnih zahtevah glede standardov za varnostne značilnosti in biometrične podatke v potnih listih in potovalnih dokumentih, ki jih izdajo države članice.
2. Da bi po potrebi zagotovili skladnost prepustnic s prihodnjimi minimalnimi varnostnimi standardi, sprejetimi skladno z Uredbo (ES) št. 2252/2004, Komisija z izvedbenimi akti določi dodatne tehnične specifikacije v skladu z mednarodnimi standardi, med drugim zlasti s standardi in priporočenimi praksami ICAO za prepustnice, v zvezi z:
(a)
dodatnimi varnostnimi značilnostmi in zahtevami, vključno z višjimi standardi za preprečevanje prenarejanja in ponarejanja;
(b)
tehničnimi specifikacijami za pomnilniški medij za biometrične značilnosti in njihovo varnost, vključno s preprečevanjem nepooblaščenega dostopa in podprtim preverjanjem veljavnosti;
(c)
zahtevami glede kakovosti in skupnimi tehničnimi standardi za podobo obraza in prstne odtise.
Navedeni izvedbeni akti se sprejmejo v skladu s svetovalnim postopkom iz člena 7(2).
3. V skladu s svetovalnim postopkom iz člena 7(2) se lahko sprejme odločitev, da so specifikacije iz odstavka 2 tega člena zaupne in se ne objavijo. V tem primeru so dostopne samo enotnemu subjektu, ki ga v skladu s členom 2(3) določi Komisija, pod pogojem, da ta subjekt zagotavlja ustrezno raven varstva.
4. Komisija z izvedbenimi akti določi pravila za institucije za primere izgube, kraje, izdaje dvojnikov in vračila prepustnic. Ti izvedbeni akti se uporabljajo za vse prepustnice. Sprejmejo se v skladu s svetovalnim postopkom iz člena 7(2).
Člen 7
Postopek v odboru
1. Komisiji pomaga odbor, ustanovljen s členom 6 Uredbe (EU) št. 1683/95. Ta odbor je odbor v smislu uredbe (EU) št. 182/2011.
2. Pri sklicevanju na ta odstavek se uporablja člen 4 Uredbe (EU) št. 182/2011.
Člen 8
Določbe o razveljavitvi in prehodne določbe
1. Uredba (ESPJ, EGS, Euratom) št. 1826/69 se razveljavi s 25. novembrom 2015. V obdobju od 1. januarja 2014 do 24. novembra 2015 se Uredba (ESPJ, EGS, Euratom) št. 1826/69 še naprej uporablja.
2. Vse prepustnice, izdane v skladu z Uredbo (ESPJ, EGS, Euratom) št. 1826/69, s 25. novembrom 2015 prenehajo veljati.
Člen 9
Začetek veljavnosti
Ta uredba začne veljati četrti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2013

Labels: 11
16
10
7
12
15